**Μπίκος Γεώργιος**

**Η ΘΕΣΗ ΤΩΝ ΠΟΛΙΤΙΚΩΝ ΚΟΜΜΑΤΩΝ**

**Η ιστορική παράδοση των κομμάτων σε Ευρώπη και ΗΠΑ**

**Εισαγωγή**

Συστατικό στοιχείο της δημοκρατικής αντιπροσώπευσης στο πλαίσιο της πολιτικής ελευθερίας και συμμετοχής αποτελούν τα κόμματα. Η αντιπροσωπευτική δημοκρατία του σύγχρονου συνταγματικού κράτους προυποθέτει την ανάπτυξη και λειτουργία συλλογικών υποκειμένων με χρονική διάρκεια, οργανωτική υποδομή και συγκεκριμένο ιδεολογικό στίγμα. Τα συλλογικά αυτά υποκείμενα, ήτοι τα πολιτικά κόμματα εκφράζουν στο πολιτικό πεδίο των πλουραλισμό απόψεων, ιδεών και κοινωνικών συμφερόντων. Ούτω, τα πολιτικά κόμματα αποτελούν τον αναγκαίο διαμεσολαβητή μεταξύ κράτους και κοινωνίας λειτουργώντας ως ιμάντας για τη θέση σε κίνηση των μηχανισμών πολιτικής αντιπροσώπευσης. Παράλληλα, όσο αναπτύσσεται η λειτουργία τους σχετικοποιείται και η αντιπροσωπευτική αρχή καθόσον στο βαθμό που το εκλογικό σώμα λαμβάνει αποφάσεις όχι με βάση τα πρόσωπα αλλά με βάση τα πολιτικά προγράμματα των κομμάτων οι επιλογές του δεν είναι επιλογές προσώπων αλλά επιλογές προγραμμάτων. Μέσα σε αυτό το πλαίσιο, η πραγμάτωση της λαικής κυριαρχίας προυποθέτει την πολιτική οργάνωση του εκλογικού σώματος με τον δημοκρατικό χαρακτήρα του πολιτεύματος να είναι συνυφασμένος με την ύπαρξη και δράση των πολιτικών κομμάτων ήτοι του πολυκομματισμού. Παρά την αρχική δυσπιστία στα κόμματα, σταδιακά ο κομματικός θεσμός αναδεικνύεται σε λειτουργικό παράγοντα για τη δημοκρατία αφού κατορθώνει να συναρθρώνει, να εκφράζει και να διαμεσολαβεί κοινωνικές διαιρέσεις, τομές και ανταγωνισμούς ενώ παράλληλα προσπαθεί να επηρεάσει το κράτος ασκώντας εξουσία με το σχηματισμό κυβερνήσεων. Ούτω, τα κόμματα εμφανίζονται με διττή φύση αφενός ως παράγοντες πολιτικής εκπροσώπησης αφετέρου ως θεσμός ελέγχου της εξουσίας.

1. **Η ιστορική προσέγγιση του κομματικού φαινομένου σε συνάρτηση με τις πολιτειακές μεταβάσεις**.

 Η γέννηση και ανάπτυξη των πολιτικών κομμάτων και της ιστορικότητας τους ως οργανισμών είναι άρρηκτα συνδεδεμένη με την εξέλιξη της σύγχρονης δημοκρατίας. Πυρηνικό στοιχείο της σύγχρονης αντιπροσωπευτικής δημοκρατίας είναι η λειτουργία και δυναμική ενός συστήματος πολιτικής εκπροσώπησης, το οποίο επιφυλλάσσει πρωταγωνιστικό ρόλο στα κόμματα, ως συλλογικά υποκείμενα με διαμεσολαβητικό ρόλο δρώντα εντός ενός συστήματος κομματικού ανταγωνισμού. Η εξελικτική διαδικασία διαμόρφωσης των πολιτικών κομμάτων στο πλαίσιο του σύγχρονου συνταγματικού κράτους, δηλαδή της αντιπροσωπευτικής δημοκρατίας, αναδεικνύει ότι ο θεσμικός τους ρόλος δεν ήταν ιστορικά δεδομένος. Τουναντίον, η ιστορική διαμόρφωση των πολιτικών κομμάτων και του κομματικού συστήματος των μορφών δηλαδή αλληλεπίδρασης των κομμάτων εντός του πολιτικού συστήματος, είναι προϊόν κοινωνικοπολιτικών διεργασιών και ιστορικών τομών που αντανακλώνται στο θεσμικό πεδίο και στην ίδια την πολιτειακή λειτουργία. Ως εκ τούτου, τα κόμματα δεν ήταν πάντοτε ένα θεσμός συνταγματικά κατοχυρωμένος. Πιο συγκεκριμένα, η στάση του σύγχρονου κράτους απέναντι στο κομματικό φαινόμενο πέρασε τέσσερις φάσεις, ήτοι το στάδιο της καταπολέμησης, το στάδιο της αγνόησης, το στάδιο της κοινωνικοπολιτικής αναγνώρισης και νομιμοποίησης για να καταλήξει στο στάδιο της συνταγματικής νομιμοποίησης.[[1]](#footnote-1) Ούτω, η έννομη τάξη παρουσίασε το κόμμα ως παράνομο και εχθρικό φαινόμενο, ως αντικείμενο του Ποινικού Δικαίου και όχι του Συνταγματικού Δικαίου, στη συνέχεια το αντιμετώπισε απλώς ως ύποπτο πλην, όμως, αναγκαίο και τέλος αναγκάστηκε να το αποδεχτεί και να το ρυθμίσει στο επίπεδο της κοινής εκλογικής νομοθεσίας και του κανονισμού της βουλής. Το κομματικό φαινόμενο αντιμετωπιζόταν από έντονο σκεπτικισμό από τον 19ο αιώνα, καθώς τα κόμματα θεωρούνταν δυσλειτουργικοί θεσμοί για την αποτελεσματική κυβερνητική διαχείριση. Το κόμμα τον 19ο αιώνα ταυτιζόταν περισσότερο με την έννοια του ιδεολογικού ρέυματος και λιγότερο με τη σημερινή έννοια της οργανωμένης σε διάρκεια πολιτικής συσσωμάτωσης. Η αρχική έντονη δυσπιστία, που συχνά λάμβανε τη μορφή της απέχθειας απέναντι στα κόμματα, είχε ως έρεισμα τη διαιρετική επίδραση που αυτά ασκούσαν στη διακυβέρνηση. Είναι χαρακτηριστικό ότι, κατά τον Ρουσσώ, τα κόμματα λειτουργούν ως παράγοντες διάσπασης της γενικής βούλησης του έθνους, ναρκοθετώντας την ενιαία έκφραση της εθνικής κυριαρχίας.

Η ιστορική διαμόρφωση των κομμάτων είναι άρρηκτα συνδεδεμένη με την ιστορική εξέλιξη των μορφών κοινωνικής οργάνωσης και των αντίστοιχων μορφών πολιτειακής συγκρότησης. Στο φεουδαρχικό τρόπο παραγωγής και την ιστορικά αντίστοιχη μορφή πολιτειακής οργάνωσης της μοναρχίας, η περιορισμένη έκταση των αρμοδιοτήτων της πολιτείας περιορίζει και την αναγκαιότητα ύπαρξης και λειτουργίας πολιτικών κομμάτων, καθώς μόνο τα προνομιούχα στρώματα είχαν δυνατότητα πολιτικής εκπροσώπησης.

Προσομοίωση της μορφής των κομμάτων, όπως τα γνωρίζουμε σήμερα, εμφανίζεται στις αρχές του 19ο αιώνα στις ΗΠΑ, υπό την προεδρία Τζάκσον, καθώς οι πολιτικές ομαδοποιήσεις δημοκρατικών και ρεπουμπλικάνων συμπυκνώνουν πολιτικά τη διαρετική τομή του ομοσπονδιακού κράτους και των κυρίαρχων πολιτειών. Αντιθέτως, στην Ευρώπη η εμφάνιση των κομμάτων καθυστερεί και τοποθετείται προς το τέλος του πρώτου μισού του 19ου αιώνα και πάλι διστακτικά. Για πρώτη φορά, η μορφή και όχι το περιεχόμενο, όπως αναγνωρίζεται σήμερα, εμφανίζεται στο Ηνωμένο Βασίλειο τον 17ο αιώνα με την πολιτική διαμάχη των Tories και των Whigs. Αφορμή της πολιτικής σύγκρουσης συνιστά η ενθρόνιση του ρωμαιοκαθολικού Δούκα της Υόρκης ως νέου επικεφαλής του Βασιλικού Θρόνου του Ηνωμένου Βασιλείου και τη συνακόλουθη ανάπτυξη δύο αντίπαλων κομματικών σχηματισμών, των φιλελευθέρων (Wighs) και των Συντηρητικών (Tories). Oι φιλελεύθεροι τάσσονταν υπέρ του αποκλεισμού του ρωμαιοκαθολικού διαδόχου από το θρόνο και οι συντηρητικοί τάσσονταν κατά του αποκλεισμού. Σταδιακά, η αντίθεση αυτή μετεξελίχθηκε σε αντίθεση μεταξύ των μεν φιλελεύθερων που υποστήριζαν τη συνταγματική μοναρχία αποδοκιμάζοντας την απόλυτη μοναρχία και των δε συντηρητικών, που διαπνεόμενοι από φιλοβασιλικά φρονήματα, υποστήριζαν μια ισχυρή μοναρχική εξουσία αντιτιθέμενοι στον κοινοβουλευτισμό. Οι συγκεκριμένες μορφές των κομματικών διαιρέσεων, δηλαδή η σύνδεση του κομματικού φαινομένου με το χαρακτήρα των πολιτειακών θεσμών και το κοινοβουλευτικό σύστημα, αναπαράγονται και στις υπόλοιπες ευρωπαϊκές χώρες.

Στη Γαλλία οι δύο αντίπαλοι σχηματισμοί των Βασιλικών και των Ρεπουμπλικάνων διακρίνονται μεταξύ τους με βάση την τοποθέτησή τους απέναντι στην εξέλιξη των πολιτειακών θεσμών. Είναι χαρακτηριστικό ότι στη Γαλλία του 1789 οι πολιτικοί σχηματισμοί δεν νοούνταν ως κόμματα, αλλά ως παράνομες ενώσεις στον αγώνα κατά του δεσποτισμού. Με την εξάπλωση των Ευρωπαικών Επαναστάσεων του 1848, τη διάδοση των αντιμοναρχικών ιδεών, την εδραίωση του κοινοβουλευτισμού και την επέκταση του δικαιώματος της ψήφου εξαπλώνεται και το κομματικό φαινόμενο. Ούτω, στην πρώιμη μορφή τους τα κόμματα εμφανίζονται ως κόμματα στελεχών, ήτοι, ως κλειστή ομάδα διαμόρφωσης πολιτικών σχέσεων, συμπυκνώνοντας την κάθετη διαιρετική τομή του πολιτικού φάσματος στη διαπάλη μεταξύ της κρατούσας μοναρχίας και της αντιπροσωπευτικής δημοκρατίας.

Η εδραίωση των αντιπροσωπευτικών θεσμών και η επέκταση του εκλογικού δικαιώματος συνάμα με τις έντονες κοινωνικοπολιτικές διεργασίες στον εσωτερικό των κοινωνικών σχηματισμών δεν αφήνουν ανεπηρέαστη την εξέλιξη των κομμάτων. Η ιστορική μετάβαση στον καπιταλιστικό τρόπο παραγωγής ως κύριαρχη μορφή κοινωνικοοικομικής οργάνωσης, αναδιατάσσει το σύνολο των κοινωνικών σχέσεων, τους όρους διαμόρφωσης της πολιτικής αντιπροσώπευσης αλλά και συνολικά τη μέθοδο συγκρότησης του κομματικού συστήματος. Μέσα σε αυτό το πλαίσιο, η μορφή των κομμάτων σταδιακά εξελλίσεται από προσωποπαγής σε μαζική, με τη διαμόρφωση πολιτικών οργανισμών που συγκροτούν οργανική σύνδεση με τις μάζες με ισχυρή οργανωτική βάση, ενώ το περιεχόμενο των πολιτικών τους προγραμμάτων λαμβάνει πλέον σαφείς ιδεολογικοπολιτικές αναφορές που αντανακλούν διαιρέσεις στο εσωτερικό του κοινωνικού πεδίου. Ούτω, σταδιακά το κόμμα εμφανίζεται με τη μορφή του κόμματος μαζών, στενά συνδεδεμένο με την έννοια της πολιτικής αντιπροσώπευσης και των κοινωνικών – ιδεολογικών σχέσεων που οργανώνονται στο εσωτερικό της. Για τον Weber το «πολιτικό κόμμα» είναι κατ’ αρχήν πολιτική συγκρότηση σχέσεων εκπροσώπησης οι οποίες προκύπτουν μέσα σε συνθήκες κοινωνικού και πολιτικού ανταγωνισμού. Ως εκ τούτου, η προσέγγιση του κομματικού φαινομένου, υπό τη μορφή του μαζικού πολιτικού κόμματος, ξέχωρα από τα αιτήματα εκπροσώπησης κοινωνικών συμφερόντων στο πολιτικό πεδίο, είναι μερική και αποπασματική στο βαθμό που δίχως κοινωνική αντιπροσώπευση να μην υφίσταται εν τέλει η έννοια του κόμματος. Χαρακτηριστικό παράδειγμα κόμματος μαζών και συνάμα ορόσημο στην εξέλιξή τους συνιστά το αγγλικό εργατικό κόμμα (labour party), το οποίο συστάθηκε αρχικά ως επιτροπή αντιπροσώπευσης εργατών το 1900 και το 1906 μετονομάστηκε σε εργατικό κόμμα. Τα κόμματα μαζών, τουλάχιστον στην Ευρώπη, θα κυριαρχήσουν στο πολιτικό σύστημα ως μοντέλα πολιτικής αντιπροσώπευσης μέχρι και την δεκαετία του ‘70 ενώ διαφοροποιήσεις τους εντοπίζονται ανάλογα με τον χαρακτήρα τους ως κόμματα πατρωνείας δημοσίων αξιωμάτων ή κόμματα αρχών για την υλοποίηση ουσιαστικών πολιτικών ιδανικών, καθώς και ανάλογα με την ιστορική συγκυρία ή την ιδιαιτερότητα του εκάστοτε πολιτικού συστήματος εξουσίας. Αντιθέτως, στις ΗΠΑ τα μαζικά κόμματα δεν συναντούν το ίδιο πεδίο ανάπτυξης που συναντούν στην Ευρώπη των αρχών του 20ου αιώνα και της δεκαετίας του ‘60 και ‘70. Αν και η παρουσία των πολιτικών κομμάτων στις ΗΠΑ είναι πολυάριθμη, η κοινωνική τους αναγνώριση και ταυτόχρονα ο οργανωτικός τους ρόλος στη διαμόρφωση πολιτικών σχέσεων εκπροσώπησης υστερεί σε σχέση με την Ευρώπη, δίχως αυτό να αφαιρεί τη σημασία τους για τη διαμόρφωση και αναπαραγωγή του πολιτικού συστήματος ή την ανάπτυξη κεντρικών πολιτικών επιλογών.

1. **Η κοινωνιολογική και θεσμική προσέγγιση των κομμάτων**

**2.1 Η κοινωνιολογική προσέγγιση**

Μέσα στο πλαίσιο της ιστορικής εξέλιξης του κομματικού φαινομένου αναπτύσσεται και η κοινωνιολογική και θεσμική προσέγγιση των κομμάτων ως κοινωνικοπολιτικών οργανισμών με διαμεσολαβητικό ρόλο μεταξύ κράτους και κοινωνίας. Σύμφωνα με την κοινωνιολογική προσέγγιση των κομμάτων, η ανάπτυξη τους είναι αποτέλεσμα της εξέλιξης ενός σύνθετου πλέγματος κοινωνικών, παραγωγικών, ιδεολογικών, πολιτικών και γεωγραφικών τομών. Η προσέγγιση αυτή συνδέεται με την περιγραφείσα στο προηγούμενο κεφάλαιο ιστορική εξέλιξη των κομμάτων στη βάση της θεωρίας των διαιρετικών τομών (cleavages) που διατυπώθηκε τη δεκαετία του ‘60 από τους Lipset – Rokkan. Σύμφωνα με τη θεωρία αυτή, τα πολιτικά κόμματα είναι αποτέλεσμα σημαντικών τομών στην ιστορία των κοινωνιών, συγκροτούνται ως δομές πολιτικής αντιπροσώπευσης διακριτών και ισχυρών κοινωνικών μερίδων, που συνδέονται με την ταξική δομή, την ιδεολογική διαπάλη και τη συγκρότηση του εθνικού κράτους. Ούτω, στη βάση της ως άνω προσέγγισης της ιστορικής τομής τοποθετούνται οι διάφορες εννοιολογήσεις του κόμματος.

Μία αρχική εννοιολογική προσέγγιση εμφανίζει το κόμμα ως οργανισμό πολιτικής αντιπροσώπευσης κοινωνικών αιτημάτων. Υπό αυτό το πρίσμα, η πολιτική αντιπροσώπευση και η σχέση πολιτικής εκπροσώπησης έχουν ως συνδετικό στοιχείο το κόμμα το οποίο δεν υπάρχει εν κενώ δίχως, δηλαδή, υλικές κοινωνικές βάσεις. Το κόμμα εκπροσωπεί και εκφράζει μια συγκεκριμένη στην ιστορική συγκυρία κοινωνική συμμαχία η οποία συναρθρώνει στο πολιτικό πεδίο κοινωνικά συμφέροντα και ιδεολογικές αντιλήψεις. Ακολούθως, το κόμμα δεν είναι ένας απλός οργανωτικός μηχανισμός ή πολιτικός εκπρόσωπος αυτής της κοινωνικής συμμαχίας αλλά ιδεολογικός και στρατηγικός οργανωτής της στο πεδίο συγχώνευσης «υλικών δυνάμεων και ιδεολογίας»[[2]](#footnote-2). Ούτω, το κόμμα δεν εκπροσωπεί απλά και μόνο πολιτικά μια κοινωνική συμμαχία επιτελώντας το διαμεσολαβητικό του ρόλο αλλά παράλληλα αναπτύσσει και έναν παιδαγωγικό, ιδεολογικό , διαπλαστικό και οργανωτικό ρόλο της κοινωνικής αυτής συμμαχίας.

Επόμενη εννοιολόγηση του πολιτικού κόμματος, στη βάση της θεωρίας των ιστορικών τομών, θεωρείται ο ρόλος του κόμματος ως οργανωτικού σχηματισμού με εσωτερική δομή και λειτουργία που αντανακλά τις βασικές ιδεολιγικοπολιτικές του κατευθύνσεις, καθώς και το κόμμα ως κόμμα της κοινωνίας ή «κόμμα του κράτους».

**2.2 Η θεσμική προσέγγιση**

Κατά τη θεσμική προσέγγιση του Duverger, η εμφάνιση και ανάπτυξη των κομμάτων είναι άμεσο αποτέλεσμα της εξέλιξης των δημοκρατικών θεσμών, οι οποίοι σχετίζονται με την επέκταση του δικαιώματος της ψήφου και του σχηματισμού κυβερνήσεων υπόλογων σε κοινοβουλευτικές διαδικασίες και θεσμούς. Μέσα σε αυτό το πλαίσιο, το κόμμα εμφανίζεται είτε με το νομικό του ορισμό, ως ένωση προσώπων με κοινή ιδεολογία που αποσκοπεί στην ανάληψη και την άσκηση της εξουσίας, είτε με λειτουργικούς όρους επιτελώντας, δηλαδή, λειτουργίες εναρμόνισης συμφερόντων, στο πλαίσιο της διακυβέρνησης του κράτους, της στελέχωσης της Διοίκησης και διαμεσολάβησης μεταξύ κράτους και κοινωνίας.

Ωστόσο και οι δύο προσεγγίσεις διαμορφώνουν τρία επίπεδα δράσης του κόμματος, ήτοι το κόμμα στην εξουσία, δηλαδή στο κοινοβούλιο και τη κυβέρνηση, το κόμμα στο κοινωνικό πεδίο, με μέλη ψηφοφόρους και οργανώσεις κινητοποίησης και το κόμμα ως οργανωμένη παρουσία στο κοινωνικό πεδίο και τους κοινωνικούς θεσμούς.

1. **Η Συνταγματική υποδοχή του κομματικού φαινομένου**

Τα κόμματα, ως συλλογικά υποκείμενα και παράγοντες πολιτικής εκπροσώπησης αναπτύχθηκαν και αναδείχθηκαν σε λειτουργικό παράγοντα για την αντιπροσωπευτική δημοκρατία του σύγχρονου αντιπροσωπευτικού κράτους πολύ πριν τη θεσμική και συνταγματική τους αναγνώριση, η οποία πραγματοποιείται στον ευρωπαϊκό χώρο μετά τον Β΄ Παγκόσμιο Πόλεμο. Χαρακτηριστικά, την εποχή της Βαϊμάρης, η νομική συζήτηση για τα κόμματα στράφηκε βασικά στη συνταγματική έννοια της κομματικής Δημοκρατίας και του εκλογικού συστήματος, παρόλο που το εν λόγω Σύνταγμα αγνόησε τα πολιτικά κόμματα. Το Σύνταγμα αφουγκραζόμενο τις κοινωνικές ζυμώσεις και τη δυναμικότητα της ζωντανής πραγματικότητας των κομμάτων επιχειρεί να κατοχυρώσει νομικά ένα εν εξελίξει ιστορικό και κοινωνικοπολιτικό δεδομένο, ήτοι το πολιτικο κόμμα. Μέσα σε αυτό το πλαίσιο, όταν τα Συντάγματα αναφέρουν τα κόμματα στις διατάξεις τους αναγνωρίζουν συνταγματικά την πραγματικότητα ενός ιστορικού προϊόντος που δεν είναι νομοθετικό κατασκεύασμα αλλά κοινωνικό φαινόμενο. Ούτω, για πρώτη φορά μετά τον Β΄Παγκόσμιο Πόλεμο συμπεριλήφθησαν στα Συντάγματα θετικές διατάξεις για τα κόμματα, όπως στο Ιταλικό Σύνταγμα του 1947 και στο Γερμανικό του 1949. Το άρθρο 49 του Συντάγματος της Ιταλικής Δημοκρατίας της 27ης Δεκεμβριου του 1947 ορίζει ότι « όλοι οι πολίτες έχουν το δικαίωμα να ενώνονται σε κόμματα για να συνδράμουν κατά δημοκρατικό τρόπο στον καθορισμό της εθνικής πολιτικής» Παράλληλα, το άρθρο 21 του Συντάγματος της Ομοσπονδιακής Δημοκρατίας της Γερμανίας της 23ης Μαΐου του 1949 ορίζει ότι « τα κόμματα συντρέχουν στο σχηματισμό της πολιτικής θέλησης του λαού. Η δημιουργία τους είναι ελεύθερη. Η εσωτερική τους οργάνωση πρέπει να είναι σύμφωνη με τις δημοκρατικές αρχές. Οφείλουν να δίνουν δημόσιο λογαριασμό της προέλευσης των χρηματικών τους πηγών».

Παρ’ ημίν, τα Συντάγματα του 1864, 1911, 1952 δεν αναφέρουν τη λέξη κόμμα. Εντούτοις, παρόλο που τα κόμματα δεν είχαν αναγνωριστεί ως συνταγματικός θεσμός αποτελούσαν καταλυτικό στοιχείο της πολιτικής ζωής, όπως αποδεικνύει η δια νόμου απαγόρευση του ΚΚΕ το 1946. Το Σύνταγμα του 1975 ανάγει το πολιτικό κόμμα σε συνταγματικό θεσμό και του αναθέτει καίριο ρόλο στη λειτουργία του πολιτεύματος. Το άρθρο 29 παρ. 1 καθιερώνει το πολιτικό δικαίωμα κάθε Έλληνα, εφόσον έχει ενεργητικό εκλογικό δικαίωμα, να ιδρύει ή να συμμετέχει σε πολιτικό κόμμα, καθώς και των πολιτών που δεν έχουν εκλογική ενηλικότητα να συμμετέχουν σε κομματική νεολαία. Ούτω, το δικαίωμα ίδρυσης και συμμετοχής σε πολιτικό κόμμα επεκτείνεται σε συμμετοχικό δικαίωμα του πολίτη στο σχηματισμό της πολιτειακής βούλησης, καθώς με δίαυλο το πολιτικό κόμμα συμπράττει στη διαδικασία ανάδειξης άμεσων κρατικών οργάνων (Βουλή), χάραξης της πολιτικής του κράτους και άσκησης εξουσίας. Ακολούθως, το Σύνταγμά μας αναθέτει ρητά στα κόμματα καθοριστικό ρόλο για το σχηματισμό κυβέρνησης (άρθρο 37 παρ.2 ) ενώ στο άρθρο 68 παρ.3 (σύνθεση επιτροπών και τμημάτων της Βουλής ανάλογα με τη δύναμη των κομμάτων) και 73 παρ. 4 κατοχυρώνεται ο ρόλος των κομμάτων σε διάφορες κοινοβουλευτικές δραστηριότητες.

Αντιθέτως, στις ΗΠΑ παρά το γεγονός ότι τα κόμματα διαδραματίζουν κομβικό ρόλο στο κεντρικό πολιτικό σκηνικό, το Σύνταγμα, αν και το αρχαιότερο, δεν αναφέρεται στα πολιτικά κόμματα. Ο λόγος είναι, ότι τα πολιτικά κόμματα δεν υπήρχαν όταν συντάχθηκε το Σύνταγμα του 1787. Ούτω, το Σύνταγμα των ΗΠΑ δεν προβλέπει στις διατάξεις του ρυθμίσεις για τα πολιτικά κόμματα με τη σχετική αρμοδιότητα να παραμένει ιστορικά στις διατάξεις της κοινής νομοθεσίας των Πολιτειών. Εντούτοις, ο ρόλος των πολιτικών κομμάτων στις ΗΠΑ στη διαμόρφωση κεντρικών πολιτικών επιλογών δεν είναι καθόλου υποβαθμισμένος. Πολιτικές πλατφόρμες και προγράμματα οδήγησαν στην ψήφιση νομοθετημάτων όπως το Square Deal του Ρούσβελτ για τη ρύθμιση των τραστ και την προστασία των καταναλωτών, στο New Frontier του Κέννεντυ, για ίσες ευκαιρίες στην εκπαίδευση, και στο νόμο Great Society του Τζόνσον για την επέκταση των ατομικών δικαιωμάτων και την καταπολέμηση της φτώχειας. Εξάλλου, όπως αναφέρθηκε ανωτέρω, τα πολιτικά κόμματα, όπως αναγνωρίζονταν στην Ευρώπη υπό την μορφή των μαζικών κομμάτων με ισχυρή και σταθερή οργανική σύνδεση με την κοινωνία και ευρεία αναγνώριση, δεν εντοπίζεται στις ΗΠΑ. Ο πολιτικός διπολισμός Ρεπουμπλικάνων και Δημοκρατικών συνθλίβει τους επιμέρους πολιτικούς σχηματισμούς οι οποίοι δεν εμφανίζουν ένα ολιστικό προγραμματικό λόγο αλλά επικεντρώνονται σε επιμέρους ζητήματα της κοινωνικής και πολιτικής ζωής, συγκροτώντας ενίοτε ισχυρές εκπροσωπήσεις.[[3]](#footnote-3)

Εκ των ανωτέρω, συνάγεται ότι η συνταγματική ενσωμάτωση επισφραγίζει ουσιαστικά τη διαμόρφωση των θεσμικών και πολιτικών όρων για τη δημιουργική συναίρεση κοινωνίας και εξουσίας, με τα πολιτικά κόμματα να διαδραματίζουν οργανωτικό, αντιπροσωπευτικό και διαμεσολαβητικό ρόλο μεταξύ κράτους και κοινωνίας. Ούτω, το Σύνταγμα αναγνωρίζει, θεσμοποιεί και νομιμοποιεί ένα κατ’ εξοχήν κοινωνικό οργανισμό, παρεμβαίνοντας ενίοτε στο εσωτερικό του δίχως όμως να το καθιστά κρατικό οργανισμό. Η ένταση της παρεμβατικότητας ποικίλλει ανά έννομη τάξη και σχετίζεται με ιστορικά δεδομένα και τις ιδιαιτερότητες του εκάστοτε κοινωνικού σχηματισμού.

1. **Μοντέλα Συνταγματικής Παρεμβατικότητας στο εσωτερικό των κομμάτων**

Η συνταγματική παρεμβατικότητα εντός των κομμάτων τελεί υπό την ευαίσθητη ισορροπία, αφενός της διαφύλαξης της αυτονομίας τους, υπό καθεστώς πολιτικής ισότητας και ελευθερίας, αφετέρου της διασφάλισης του δημοκρατικών αρχών του πολιτεύματος. Τα μοντέλα συνταγματικής παρεμβατικότητας θα εξεταστούν υπό το πρίσμα της εσωτερικής δημοκρατικής οργάνωσης των κομμάτων, της δυνατότητας απαγόρευσής τους και της χρηματοδότησής τους.

**4.1 Η εσωκομματική Δημοκρατία**

Η πολιτική αντιπροσώπευση, και τελικά η ίδια η δημοκρατία, είναι τόσο πιο ουσιαστική όσο περισσότερο το κομματικό σύστημα χαρακτηρίζεται από την παρουσία δημοκρατικά οργανωμένων μαζικών κομμάτων αρχών. Η γραφειοκρατικοποίηση των κομμάτων ως ένα βαθμό είναι αναπόφευκτη, ιδιαίτερα όσο αυξάνεται η κοινωνική τους αναφορά. Ωστόσο, οι ολιγαρχικές δομές και ο βοναπαρτισμός στους κόλπους των κομμάτων υποβαθμίζουν τη δημοκρατική ποιότητα του πολιτεύματος. Η δημιουργία στεγανών μεταξύ της κομματικής ηγεσίας και της κομματικής βάσης, καθώς και η ανάπτυξη της λειτουργίας των κομμάτων μέσα από κομματικές νομενκλατούρες επηρεάζει την εσωτερική κομματική ζωή με την εκτόπιση ή τη διαγραφή και όχι την διαλεκτική ενσωμάτωση της μειοψηφίας στις αποφάσεις της πλειοψηφίας. Αναπόδραστα επηρεάζει και την εξώστρεφη πολιτική παρουσία του κόμματος, καθώς η παραγωγή πολιτικής γραμμής δεν διαμορφώνεται συλλογικά ή από τη βάση, αλλά μέσα από περίκλειστες δομές που ελάχιστη επαφή έχουν με την κοινωνική βάση. Οι τάσεις αυτές, βέβαια, είναι αντανάκλαση των ιδεολογικών και πολτικών αναφορών του κάθε κόμματος. Ούτω, η εσωτερική κομματική οργάνωση είναι αντανάκλαση της πολιτικής και ιδεολογικής αντίληψης του κόμματος, τόσο για τη συμμετοχική διαδικασία όσο και για την ίδια τη δημοκρατία. Το ερώτημα που ανακύπτει είναι εάν το Σύνταγμα και η έννομη τάξη δύναται να παρεμβαίνει στους όρους συγκρότησης της εσωτερικής δημοκρατικής λειτουργίας και, επομένως, στις ιδεολογικοπολιτικές καταστατικές αρχές ενός κόμματος, ήτοι ενός κοινωνικού και όχι κρατικού οργανισμού, δίχως να παραβιάζει το πολιτικό πλουραλισμό ή να υιοθετεί αυταρχικές μεθόδους παρεμβατικότητας και κρατικής πατρωνείας των κομμάτων. Η στάση των εθνικών Συνταγμάτων των ευρωπαϊκών χωρών στο ως άνω ζήτημα θα μπορούσε να διακριθεί ως εξής:

* + 1. *Μοντέλο Συνταγματικής αδιαφορίας, άλλως μη επέμβασης*

Το μοντέλο αυτό καταλείπει πλήρες πεδίο αυτορρύθμισης στα πολιτικά κόμματα δίχως να ρυθμίζεται νομικά η δυνατότητα ελέγχου της εσωτερικής τους δημοκρατικής οργάνωσης.

 Ούτω, το Ιταλικό Σύνταγμα το οποίο τέθηκε σε εφαρμογή το 1947, αμέσως μετά τον Β΄Παγκόσμιο Πόλεμο και τη διαδικασία εκφασισμού της Ιταλικής κοινωνίας, δεν προβλέπει καμία υποχρέωση των κομμάτων να ακολουθούν δημοκρατικούς κανόνες εσωκομματικής οργάνωσης ούτε εξουσιοδοτείται ο κοινός νομοθέτης να προβεί σε παρόμοια ρύθμιση πέραν της χρηματοδότησης των πολιτικών κομμάτων. Ακολούθως, στη Γαλλία πέρα των ρυθμίσεων για τη χρηματοδότηση των πολιτικών κομμάτων δεν υφίσταται καμία ρύθμιση για την εσωτερική τους οργάνωση και λειτουργία. Τέλος, το ίδιο παρατηρείται και στις ΗΠΑ.

* + 1. *Μοντέλο Συνταγματικής Μετριοπάθειας.*

Το ενδιάμεσο μοντέλο ρυθμίζει μόνο την εξωτερική μορφή και δημόσια παρουσία των κομμάτων μέσα από την πρόβλεψη περιορισμένου δικαστικού ελέγχου των ιδρυτικών τους διακυρήξεων ή της καταστατικής τους δομής. Παράδειγμα συνιστά το Σύνταγμά μας με τη ρήτρα εξυπηρέτησης της ελέυθερης λειτουργίας του δημοκρατικού πολιτεύματος και την υποχρέωση των κομμάτων να υποβάλουν ιδρυτική δήλωση προς τον Εισαγγελέα του Αρείου Πάγου.

* + 1. *Μοντέλο Συνταγματικού Παρεμβατισμού.*

Στο μοντέλο αυτό το Σύνταγμα παρεμβαίνει δραστικά στο εσωτερικό των κομμάτων χωρίς να μεταλλάσει τη φύση τους σε κρατικά όργανα. Ούτω, η Γερμανία είναι η πρώτη ευρωπαική χώρα που υιοθετεί ειδική νομοθεσία για τα πολιτικά κόμματα το 1967 και ρυθμίζει αναλυτικά την εσωκομματική τους λειτουργία και οργάνωση. Ακολούθως, στο άρθρο 8 του parteingesetz προβλέπεται η υποχρέωση τήρησης γραπτών καταστατικών, όπου τυποποιούνται οι προϋποθέσεις εγγραφής και τα δικαιώματα των μελών, η σύνθεση και οι αρμοδιότητες των οργάνων. Η νομοθεσία προβλέπει ακόμα και τη δυνατότητα σύστασης εσωτερικών διαιτητικών δικαστηρίων επίλυσης διαφορών μεταξύ των κομματικών μελών.

1. **Η απαγόρευση των πολιτικών κομμάτων.**

Τα μοντέλα συνταγματικής παρεμβατικότητας εφαρμόζονται αναλόγως και στο ευαίσθητο ζήτημα της απαγόρευσης των πολιτικών κομμάτων. Το ζήτημα κατ’ εξοχήν συναρτάται με τον απαιτούμενο στην αντιπροσωπευτική δημοκρατία πολιτικό πλουραλισμό, καθώς και με την αρχή της λαϊκής κυριαρχίας, της πολυφωνίας και του κράτους Δικαίου. Οι αναφυόμενοι προβληματισμοί που ανακύπτουν είναι όταν οι προκλήσεις απέναντι στη Δημοκρατία αγγίζουν το σκληρό πυρήνα της και αν οφείλει αυτή να απαντήσει ή όχι και με ποιο θεσμικό οπλοστάσιο. Στη βάση αυτή έχουν αναπτυχθεί τρείς θεωρίες για τα όρια και την ανοχή της Δημοκρατίας.

Συγκεκριμένα, η διαδικαστική δημοκρατία έχει τις ρίζες της στο Διαφωτισμό και αναπαριστά τη δημοκρατία αποκλειστικά ως ένα πλαίσιο λήψης πλειοψηφικών αποφάσεων που σε καμία περίπτωση δεν υπαγορεύει το περιεχόμενο τους. Ούτω, εστιάζει στη μορφή και όχι στο περιεχόμενο. Επομένως, το δίλημμα της απαγόρευσης ή μη δεν υφίσταται στο βαθμό που εξασφαλίζεται η βούληση της πλειοψηφίας με ελεύθερες εκλογές. Παράδειγμα συνιστά η Αγγλία ως ανεκτική διαδικαστική δημοκρατία.

Ακολουθεί, η ουσιαστική δημοκρατία η οποία εστιάζει στο περιεχόμενο και απορρίπτει την απόλυτη ισχύ της αρχής της θετικής ανοχής θέτοντας ως προτεραιότητα την επιβίωση της δημοκρατίας εις βάρος της προστασίας των πολιτικών δικαιωμάτων των εχθρών της. Παράδειγμα ανεκτικής ουσιαστικής δημοκρατίας συνιστά η Γαλλία.

 Τέλος, η πλέον δυναμική θεωρία και απάντηση στο ερώτημα της απαγόρευσης των πολιτικών κομμάτων διατυπώνεται στη μαχόμενη δημοκρατία του Lowenstein, στο πλαίσιο εξάπλωσης του φασισμού και του ναζισμού στην Ευρώπη του Μεσοπολέμου, η οποία, με αφετηρία την αυτοκαταστροφή της Δημοκρατίας της Βαϊμάρης, ταυτίζει το δικαίωμα ή αλλιώς την υποχρέωση των δημοκρατιών να περιορίζουν τα θεμελιώδη δικαιώματα της ελευθερίας της έκφρασης και πολιτικής συμμετοχής, βάσει προϋποθέσεων και περιορισμών, για λόγους αυτοπροστασίας. Παράδειγμα μαχόμενης Δημοκρατίας αποτελεί το μεταπολεμικό Σύνταγμα της Γερμανίας το οποίο εξουσιοδοτεί το νομοθέτη να απαγορεύει πολιτικές οργανώσεις. Ούτω, απαγόρευτηκε το Νέοναζιστικό Κόμμα της Γερμανίας αλλά και το Κομμουνιστικό Κόμμα. Καθοριστικό ρόλο διαδραματίζει το Συνταγματικό Δικαστήριο της Ομοσπονδιακής Δημοκρατίας της Γερμανίας για τον έλεγχο της εσωτερικής και εξωτερικής δράσης των πολιτικών κομμάτων. Το άρθρο 21 του Θεμελιώδους Νόμου της Βόννης ορίζει ότι τα κόμματα τα οποία ως προς τα μέσα που χρησιμοποιούν ή μέσω της συμπεριφοράς των οπαδών τους επιδιώκουν να εξασθενήσουν ή να καταλύσουν τη βάση του δημοκρατικού πολιτεύματος ή ακόμα και να θέσουν σε κίνδυνο την ίδια την ύπαρξη της ομοσπονδιακής δημοκρατίας της Γερμανίας τίθενται εκτός νόμου ως αντιτιθέμενα στο Σύνταγμα.

Ανάλογη Συνταγματική δυνατότητα διάλυσης πολιτικού κόμματος με απόφαση Συνταγματικού Δικαστηρίου προβλέπεται και στο Τουρκικό Σύνταγμα, όπου οι δικαστές έχουν ευρέα περιθώρια δικαστικού ελέγχου της συνδρομής των προϋποθέσεων διάλυσης τους.

Υπενθυμίζεται ότι το Σύνταγμα των ΗΠΑ δεν προβλέπει ρυθμίσεις για τα πολιτικά κόμματα καταλείποντας τη σχετική αρμοδιότητα στις Πολιτείες. Ούτω, απαγορεύτηκε το 1926 το κομμουνιστικό κόμμα των ΗΠΑ το οποίο πλεον αναπτύσσει νόμιμα δράση πλην όμως έχει μεταλλαχθεί σε σοσιαλδημοκρατικό.

Ακολούθως, στη συνταγματική μας έννομη τάξη δεν προβλέπεται η δυνατότητα διάλυσης πολιτικού κόμματος. Στο μεταπολιτευτικό πολιτικό σύστημα ήταν πολύ δύσκολο να εξιδικευτεί το άρθρο 29 του Συντάγματος με τη θέσπιση νόμου περί πολιτικών κομμάτων που θα όριζε τους όρους πολιτικής απαγόρευσης τους. Μέσα σε αυτό το πλαίσιο το άρθρο 29 παρ.1 μετασχηματίσθηκε σε εγγύηση ενός κομματικού πλουραλισμού που αφήνει ανενόχλητα τα κόμματα να δρουν ελεύθερα, εσωτερικά και εξωτερικά. Νομικό όριο στη δράση τους συνιστά ο Ποινικός Κώδικας, όπως στην περίπτωση της εγκληματικής οργάνωσης της Χ.Α.

1. **Η κρίση των πολιτικών κομμάτων**

Αναμφίλεκτα, το κομματικό φαινόμενο διέρχεται μια σοβαρή κρίση αξιοπιστίας τόσο ως θεσμός αποτελεσματικής κοινωνικής και πολιτικής όσο και ως θεσμός ελέγχου της εξουσίας. Τα μαζικά κόμματα με την ευρεία κοινωνική οργάνωση και τη στέρεα διαμόρφωση παραδοσιακών σχέσεων εκπροσώπησης δεν υφίστανται με τη δυναμική που κάποτε είχαν. Στην ίδια κατεύθυνση, δεν διαμορφώνονται πλέον με τους ίδιους όρους μαζικά εκλογικά σώματα. Τα παραπάνω είναι συνάρτηση υποκειμενικών και αντικειμενικών δεδομένων. Οι ενδογενείς παράγοντες απαξίωσης του κομματικού φαινομένου σχετίζονται με την επικράτηση τάσεων γραφειοκρατικοποίησης στο εσωτερικό τους αλλά και με τη μετάλλαξη τους από κόμματα της κοινωνίας σε κόμματα του κράτους. Η μετάλαξη αυτή συναρτάται κατά τον Γκράμσι σε συστημικούς λόγους που σχετίζονται με την έννοια της ηγεμονίας. Για τον Ιταλό πολτικό φιλόσοφο τα αστικά πολιτικά κόμματα συγκροτώντας ιστορικά μπλόκ υποστήριξης υποστήριξης των κυρίαρχων πολιτικών επιλογών θέτουν δίπλα στην αντιπροσωπευτική τους λειτουργία και αυτή του κρατικού θεσμού με την οποία συμμετέχουν οργανικά στην παραγωγή συναίνεσης και νομιμοποίησης των κυρίαρχων κρατικών πολιτικών επιλογών. Ούτω, τα κόμματα λειτουργούν ως υποσυστήματα του κράτους γεγονός που αντανακλάται τόσο στην εσωτερική τους λειτουργία με την ανάπτυξη τάσεων γραφειοκρατικοποίησης στο εσωτερικό τους όσο και στην εξωτερική τους λειτουργία με την πολιτική τους κατεύθυνση να στερείται κοινωνικής βάσης. Ακολούθως, ο Νέγκρι εντοπίζει τη κρίση των κομμάτων στο διπλή τους φύση ως έκφραση αφενός της κοινωνικής αυτονομίας και της ανάγκης αντιπροσώπευσης και άσκησης από την άλλη πλευρά της κρατικής εξουσίας και επομένως μείωσης ή εξάλειψης των αντιπροσωπευτικών του στοιχείων. Ούτω, το σύγχρονο κόμμα εξουσίας συχνά ισορροπεί μεταξύ κοινωνικής οργάνωσης και κρατικού οργάνου. Μέσα σε αυτό το πλαίσιο, αναπτύσσεται και η θεωρία του cartel party για τη περιγραφή του σύγχρονου κόμματος ως μηχανισμού που μετασχηματίζεται από φορέας κοινωνικής αντιπροσώπευσης σε φορέα νομιμοποίησης των κρατικών πολιτικών και των κυρίαρχων συμφερόντων με πολιτική κατεύθυνση από πάνω προς τα κάτω δηλαδή από το κράτος στη κοινωνία, αδιαφορώντας για την εκπροσώπηση ή την ενσωμάτωση κοινωνικών συμφερόντων. Κάτω από αυτές τις συνθήκες, τα κόμματα εμφανίζονται ως κρατικοδίαιτοι πολιτικοί οργανισμοί στενά εξαρτώμενοι από το κράτος με πιο χαρακτηριστικό παράδειγμα την κρατική χρηματοδότηση τους. Ακολούθως, η οικονομική κρίση και οι επιπτώσεις διαδραματίζουν καθοριστικό ρόλο στη διάρρηξη των παραδοσιακών σχέσεων πολιτικής εκπροσώπησης με χαρακτηριστικό παράδειγμα το ελληνικό κομματικό σύστημα. Το πολιτικό σύστημα, στο πλαίσιο διαχείρισης της κρίσης συχνά στεγανοποιείται απέναντι σε κοινωνικά αιτήματα διαμορφώνοντας κενά πολιτικής αντιπροσώπευσης ή οξύνοντας αντιπολιτικές τάσεις. Ως επακόλουθο, μεγενθύνονται τα αντιπολιτικά ρεύματα που εμφανίζονται είτε με τη μορφή της συνολικής και συχνά άκριτης πολιτικής απαξίωσης του κομματικού συστήματος είτε με την ανάπτυξη τάσεων εξατομίκευσης και ιδιώτευσης είτε με την εμφάνιση κομμάτων που συμπυκνώνουν όλες τις παραπάνω αντιπολιτικές τάσεις εκφέροντας έναν «αντικομματικό» πολιτικό λόγο. Το πλέον χαρακτηριστικό παράδειγμα αποτελεί η εμφάνιση και ανάπτυξη ακροδεξιών και νεοναζιστικών πολιτικών κομμάτων στην Ευρώπη ( X.A, A.F.D, N.P.D,F.N, Svoboda) και στις ΗΠΑ. Εκ των ανωτέρω συνάγεται η έντονη απαξίωση των κομμάτων ως θεσμών και μηχανισμών πολιτικής αντιπροσώπευσης φαινόμενο που συναρτάται με την συνολική απαξίωση της πολιτικής. Εντούτοις, τα κόμματα συνεχίζουν να διαδραματίζουν καίριο ρόλο στην αντιπροσωπευτική δημοκρατία, στην οργάνωση του πολιτικού συστήματος και στη διακυβέρνηση. Ούτω, το κόμμα στην εξουσία παραμένει σταθερό αλλά το κόμμα στην κοινωνία αποδυναμώνεται.

**Συμπέρασμα.**

Η ανάπτυξη του κομματικού φαινομένου τόσο στην Ευρώπη όσο και στις ΗΠΑ είναι άρρηκτα συνδεδεμένη με ιστορικές τομές στο εσωτερικό των κοινωνιών και των πολιτικών συστημάτων. Η αρχική απέχθεια στα κόμματα εξελίσσεται σταδιακά στην κοινωνική και νομική τους αναγνώριση με τα συντάγματα να υποδέχονται μια κοινωνική κατασκευή η οποία εδραιώθηκε στη κοινωνική και πολιτική ζωή πολύ πριν τη συνταγματική της αναγνώριση. Ούτω, η μελέτη του κομματικού φαινομένου ως αντιπροσωπευτικού θεσμού αναπόδραστα δεν είναι μόνο αντικείμενο του Συνταγματικού Δικαίου αλλά και της Πολιτικής Επιστήμης. Πυρηνικό στοιχείο της ιστορικής ανάλυσης τους συνιστά η έννοια της πολιτικής αντιπροσώπευσης, το ερώτημα δηλαδή ποιος αντιπροσωπεύει ποιόν, με ποιο τρόπο και γιατί. Μέσα σε αυτό το ιστορικό πλαίσιο τοποθετούνται οι αναλύσεις για το κόμμα στην αρχική πρωτογενή του εκδοχή ως έκφραση σχέσεων εκπροσώπησης αλλά και για το κομματικό σύστημα ως έκφραση επάλληλων σχέσεων εκπροσώπησης.

**Βιβλιογραφία.**

Κράτος, κοινωνία και κομματικό σύστημα στην ύστερη μεταπολίτευση, Κώστας Ελευθερίου.

Η έννοια της σχέσης εκπροσώπησης, Χρ. Βερναρδάκης., περιοδικό Θέσεις.

Μιχάλης Σπουρδαλάκης, Για τη θεωρία και την μελέτη των πολιτικών κομμάτων.

Η έννοια του κόμματος στη σύγχρονη πολιτική επιστήμα, Χρ. Βερναρδάκης.

Συνταγματικό Δίκαιο , Χρυσόγονος

Το μέλλον των πολιτικών κομμάτων, Το κομματικό φαινόμενο εξέλιξη και συγκυρία ,Μ Σπουρδαλάκης.

Το μέλλον των πολιτικών κομμάτων, το ανοιχτό κόμμα ως απάντηση στη κρίση. Ε Βενιζέλος.

The Paradoxes of Political Parties in American Constitutional Development, Richard Hardy

1. Triepel [↑](#footnote-ref-1)
2. Α. Gramsci Για τον Μακιαβέλι. [↑](#footnote-ref-2)
3. Χαρακτηριστικό παράδειγμα αποτελεί το κόμμα των μαύρων πανθήρων, το οποίο, ανάγοντας τις φυλετικές διακρίσεις ως κυρίαρχη αντίθεση μεταξύ εργατικής και αστικής τάξης, καταφέρνει να αποκτήσει ισχυρή μαζικότητα με πολυάριθμα μέλη, ακόμη και λευκούς, με πρωτοφανή οργανωτική υποδομή και στέρεα κοινωνική βάση. [↑](#footnote-ref-3)